Agt sterf weens boendoe-geregtigheid toe polisie nie reageer nieBheki Cele, minister van polisie. (Foto: Jairus Mmutle/GCIS) Bheki Cele, die minister van polisie, het Zandspruit-inwoners verseker dat hul bewerings, dat die plaaslike polisiestasie nie op hul noodoproepe reageer nie, dringend ondersoek sal word. Cele het Saterdag die informele nedersetting in Johannesburg besoek ná agt jeugdiges deur die gemeenskap doodgemaak is. Cele en Faith Mazibuko, die provinsiale LUR van gemeenskapsveiligheid, het met die bestuur van die polisie in die provinsie vergader om meer inligting te kry oor die boendoe-geregtigheid en watter vordering die polisie in die saak gemaak het. Cele het ook met gemeenskapsleiers vergader om te bepaal wat daartoe gelei het dat die gemeenskap reg in eie hande geneem het. Plaaslike gemeenskapspolisiëringsforums en ander gemeenskapsveiligheidstrukture het die inwoners se polisiëring- en veiligheidsbesware geopper. Hulle het gesê die Honeydew-polisiestasie, wat ook Zandspruit bedien, verskaf swak diens aan die gemeenskap. Hulle beweer die plaaslike polisie is korrup en ignoreer soms hul polisiëringsbehoeftes. Sommige het gesê die agt jeugdiges, wat ernstig aangerand en aan die brand gesteek is, se afsterwe kon verhoed gewees het as die polisie betyds reageer het. Cele het aan die gemeenskap, wat op die plaaslike sportgronde saamgekom het waar die moorde plaasgevind het, gesê hy is oortuig dat die gemeenskap van Zandspruit beter dienslewering verdien. Hy het onderneem om dringend ondersoek in te stel waarom die polisie se reaksietyd so stadig was die oggend van die aanvalle en dat stappe gedoen sal word. “Die polisie in die gebied het ongetwyfeld baie uitdagings weens die toename in die getal inwoners en swak lewenstoestande wat misdaadbekamping verhinder,” het Cele gesê. “Sommige van die probleme wat die polisie ondervind is egter weens hul eie toedoen. Dit is betreurenswaardig dat die polisie ontbied is toe die jongmense nog geleef het, maar dit het die polisie ure gevat om te reageer. Ek het die provinsiale kommissaris opdrag gegee om die bewerings te ondersoek en ek verwag binne die volgende paar dae antwoorde.” ŉ Taakspan is aangestel om ander probleme in die stasie te ondersoek en ou sake, wat sonder oplossing voortsleep, sal ook hersien word. Cele het onderneem om binne ŉ maand weer die gebied te besoek om terugvoer te gee aan inwoners.